Fakultet for kunst, musikk og design

Fakultet for kunst, musikk og design (KMD) er et fakultet ved Universitetet i Bergen (UiB). Fakultetet ble opprettet 1. januar 2017 da universitetet tok over Kunst- og designhøgskolen i Bergen (KHiB). KHiB ble slått sammen med Griegakademiet, som fram til da var en del av HF-fakultetet ved UiB. Dronning Sonja var til stede under åpningen av det nye fakultetet 4. januar 2017.

KMD tilbyr utdanning på bachelor-, master- og doktorgradsnivå. KMD har et eget ph.d.-program i kunstnerisk utviklingsarbeid. I tillegg har fakultetet ph.d.-kandidater tilknyttet Det humanistiske fakultet, samt en PPU-utdanning som er felles for kunst, musikk og design. KMD har rundt 700 studenter og cirka 120 ansatte.

 Institutter 
Fakultet for kunst, musikk og design har tre institutter:

 Kunstakademiet – Institutt for samtidskunst tilbyr utdanning innenfor fagområdene fotografi, grafikk, keramikk og leire, tekstil, maleri og tegning, nye medier (lyd/video), performance/tidsbasert kunst, skulptur og installasjon.

 Griegakademiet – Institutt for musikk har programmer i utøvende musikk (jazz, klassisk, tradisjonsmusikk), komposisjon, musikkterapi, musikkvitenskap, etnomusikologi og korledelse. Folkemusikkarkivet Arne Bjørndals samling hører også til Griegakademiet. Videre er Senter for Griegforskning og Griegakademiets senter for musikkterapiforskning (GAMUT) tilordnet Griegakademiet.

 Institutt for design tilbyr bachelor og masterprogrammer i visuell kommunikasjon, interiørarkitektur og møbeldesign.

 Lokalisering 
Kunstakademiet – Institutt for samtidskunst og Institutt for design holder til i Møllendalsveien 61, i et bygg tegnet av arkitektkontoret Snøhetta.

Griegakademiet – Institutt for musikk har hovedbase i Lars Hilles gate 3 i Bergen og har i tillegg lokaler i flere nabobygg. Et nytt bygg for Griegakademiet er (per 2022) under prosjektering på nabotomten til Møllendalsveien 61, med planlagt byggestart i 2023.

 Historikk 
Kunst- og designhøgskolen i Bergen ble opprettet i 1996 gjennom en sammenslåing av Vestlandets kunstakademi, opprettet i 1972, og Statens høgskole for kunsthåndverk og design, opprettet i 1909.

Kunst- og designhøgskolen i Bergen ble i 2014 akkreditert som vitenskapelig høgskole i kunst.

Griegakademiet – Institutt for musikk (tidligere Bergen Musikkonservatorium) var fra 1995 en del av Det humanistiske fakultet ved Universitetet i Bergen. Akademiet ble grunnlagt av Torgrim Castberg i 1905 og hadde rundt 200 studieplasser. I 1928 ble ledelsen overtatt av fiolinisten Arve Arvesen. Instituttet hadde lokaler i Nygård skole i Bergen sentrum.

Den 2. juni 2016 ble det klart at KHiB og Universitetet i Bergen ønsket å slå seg sammen fra 1. januar 2017. Den 17. juni 2016 ble sammenslåingen vedtatt, og det ble bestemt at KHiB og Griegakademiet sammen skulle bli til Fakultet for kunst, musikk og design ved Universitetet i Bergen.

Referanser

Eksterne lenker


Kategori:Fakulteter ved Universitetet i Bergen
Kategori:Etableringer i 2017